אבן עזרא על שיר השירים ה טו
שש - אבני שיש ומשקלו עש ועיש:

הפעם השנית
לחיו - זקנו:

 מגדלות - הם כמו מגדלות סביבותו /סביבות/ לחייו:

 ממלאים בתרשיש - רמז לשער שעל ידיו:

 מעיו עשת שן - חגור מתניו אבל מעיו חגורים כי איננו ערום:

 אדני פז - רגליו ואצבעותיו:

 מראהו כלבנון - שהוא נחמד למראה:

הפעם השלישית
ראשו כתם פז - הוא כסא הכבוד:

 שחורות כעורב - כענין ישת חשך סתרו סביבותיו סכתו:

 עיניו - כענין בכל מקום עיני ה':

 רחצות בחלב - כענין טהור עינים מראות ברע:

 לחיו - הם שרי הפנים:

 שפתותיו - הם המלאכים השלוחים לבני אדם כמו גבריאל:

 ידיו גלילי זהב - הם האופנים:

 וענין בתרשיש - כענין מראה האופנים ומעשיהם כעין תרשיש:

 מעיו - היא האפודה האמצעית שיש בה תמונות מכוכבים נקבצים:

 שוקיו - הוא הגוף שממנו נברא העולם:

 וענין שש - שיש לו שש קצוות:

 אדני פז - הם הארץ כענין על מה אדניה הטבעו:

 ומראהו כלבנון - הענין שיש בלבנון עצים אין מספר להם אצל בני אדם וכשיראה האחד מהם יחשוב שאין כמוהו ולא ילך כי אם מעט בלבנון וימצא יותר מופלא ונכבד ממנו כן מעשה המקום:

 בחור כארזים - שהוא עומד וכן מעשיו ולא יכלו כי חדשים לבקרים רבה אמונתו: